การฝึกอบรมครูเกี่ยวกับการจัดการศึกษาเพื่อเตรียมความพร้อมรับมือภัยพิบัติทางธรรมชาติ

ณ โรงเรียนบ้านแก่งหลวง อ.เมือง จ.กาญจนบุรี

ระหว่างวันที่ ๒๐ – ๒๒ มิถุนายน ๒๕๕๔

--------------------

กระทรวงศึกษาธิการโดยสำนักความสัมพันธ์ต่างประเทศ สป. และสำนักงานคณะกรรมการการศึกษาขั้นพื้นฐานร่วมกันจัดโครงการฝึกอบรมครูเกี่ยวกับการจัดการศึกษาเพื่อเตรียมความพร้อมรับมือภัยพิบัติทางธรรมชาติ ณ โรงเรียนบ้านแก่งหลวง อำเภอเมือง จังหวัดกาญจนบุรี ระหว่างวันที่ ๒๐ – ๒๒ มิถุนายน ๒๕๕๔ สรุปผลการจัดฝึกอบรมดังกล่าว ดังนี้

1. การจัดฝึกอบรมครั้งนี้ มีผู้เข้ารับการอบรมจำนวน ๖๔ คน ประกอบด้วยครูโรงเรียนบ้านแก่งหลวงและโรงเรียนใกล้เคียงในจังหวัดกาญจนบุรี นครปฐม ราชบุรี พระนครศรีอยุธยาและสุพรรณบุรี สังกัด สพฐ. จำนวน ๒๐ แห่ง โรงเรียนในสังกัด สช. ๗ แห่ง ผู้แทนสำนักงานคณะกรรมการการอาชีวศึกษา และสำนักงาน กศน. ในเขตพื้นที่กาญจนบุรีเข้าร่วมการฝึกอบรมด้วย โดยมีรองผู้อำนวยการเขตพื้นที่ประถมศึกษากาญจนบุรี เขต ๑ (นายภุชงค์ ชำนาญกิจ) เป็นประธานในพิธีการเปิดการฝึกอบรม และมีผู้อำนวยการโรงเรียนบ้านแก่งหลวง (นายสมบัติ เรืองสิทธิชัย) เป็นผู้กล่าวรายงาน

โรงเรียนบ้านแก่งหลวง ตั้งอยู่ในเขตองค์การบริหารส่วนตำบลเกาะสำโรง ต.เกาะสำโรง อ.เมือง จ.กาญจนบุรี เป็นโรงเรียนในสังกัด สพฐ. มีนักเรียนทั้งหมด ๒๑๙ คน ครู ๑๖ คน ผู้บริหาร ๑ คน ปัจจุบันโรงเรียนดำเนินการจัดกิจกรรมการเรียนการสอนตามหลักสูตรการศึกษาขั้นพื้นฐาน โดยเปิดสอน ตั้งแต่ชั้นอนุบาลปีที่ ๑ ถึงชั้นมัธยมศึกษาปีที่ ๓ สำหรับด้านการรักษาความปลอดภัย โรงเรียนมีการจัดทำ***แผนการรักษาความปลอดภัย***ในสถานศึกษา ซึ่งครอบคลุมภัยทุกๆ ด้าน เช่น ไฟไหม้ น้ำท่วม แผ่นดินไหว รวมทั้งเหตุร้ายต่าง ๆ โดยจัดทำเป็นคู่มือร่วมกับคณะกรรมการป้องกันและบรรเทาสาธารณภัยชุมชนบ้าน  
ท่ากระบือ ต.เกาะสำโรง ซึ่งเป็นพื้นที่ติดต่อกับที่ตั้งของโรงเรียน โดยคู่มือฉบับนี้จะมีการแต่งตั้งคณะกรรมการของโรงเรียน และผู้แทนชุมชนซึ่งเป็นคณะกรรมการสถานศึกษาเข้าร่วมด้วย

1. นาย จุน โอโนเดอระ (Mr. Jun Onodera) ผู้เชี่ยวชาญ JICA ด้านการศึกษา ได้บรรยายให้ความรู้เกี่ยวกับการดำเนินการของโครงการพัฒนาศักยภาพการจัดการภัยพิบัติ ตั้งแต่ในระยะที่ ๑ จนถึงปัจจุบัน พร้อมนำเสนอวีดีทัศน์ (วีดีทัศน์ภาษาญี่ปุ่นโดยมีคำแปลภาษาไทย) เกี่ยวกับการจัดการภัยพิบัติของโรงเรียนประถม Unosumai และโรงเรียนมัธยม Kamiashi ที่เมือง Kamaishi ประเทศญี่ปุ่น ในช่วงเหตุการณ์แผ่นดินไหวเมื่อวันที่ ๑๑ มีนาคม ๒๕๕๔ เผยแพร่ให้ผู้เข้ารับการอบรมได้รับทราบ ซึ่งในวีดีทัศน์ดังกล่าวได้เน้นย้ำให้เห็นความสำคัญของการฝึกอบรมให้แก่โรงเรียน
2. ปลัดองค์การบริหารส่วนตำบลเกาะสำโรง (นางธวัลรัตน์ คล้อยเอี่ยม) ได้บรรยายสรุปเกี่ยวกับความพร้อมในการจัดการภัยพิบัติด้านน้ำท่วมของชุมชนให้ผู้เข้ารับการอบรมได้ทราบว่า เนื่องจากชุมชนตำบลเกาะสำโรงเป็นพื้นที่นำร่องขององค์การ JICA ในเรื่องการจัดการภัยพิบัติ (ปี ๒๕๔๙ – ๒๕๕๒) ซึ่งในจังหวัดกาญจนบุรีมีชุมชนที่ได้รับคัดเลือกทั้งหมด ๔ ชุมชน คือ เทศบาลเมืองกาญจนบุรี อบต. ท่ามะขาม อบต. ปากแพรก และ อบต. เกาะสำโรง จึงทำให้ตำบลเกาะสำโรงมีความพร้อมเกี่ยวกับการดำเนินการจัดภัยพิบัติเบื้องต้น และนายก อบต. เกาะสำโรง มีโอกาสได้เดินทางไปศึกษาดูงาน ณ ประเทศญี่ปุ่น ทำให้ได้เห็นภาพรวมของการจัดการภัยพิบัติของญี่ปุ่น และนำมาประยุกต์ใช้กับตำบลเกาะสำโรง โดยได้มีการจัดทำคู่มือประจำบ้านแจกจ่ายทุกบ้าน ซึ่งจะมีข้อมูล เบอร์โทรศัพท์ของทุกหน่วยงานที่จำเป็นเวลาเกิดเหตุฉุกเฉิน และมีข้อมูลประชากร/จุดรวมพล/ผู้ควบคุม รวมทั้งข้อมูลเกี่ยวกับความพร้อมของแต่ละครัวเรือนในการเตรียมรับภัยพิบัติ เช่น ยานพาหนะ อุปกรณ์เครื่องมือเครื่องใช้ที่สามารถนำมาใช้ในยามฉุกเฉินได้ นอกจากนี้ ยังมีการจัดซ้อมแผนอพยพประจำปี โดยจะใช้โรงเรียนเป็นพื้นที่หนึ่งในการรวมพล และโรงเรียนจะมีการฝึกซ้อมแผนอพยพประมาณปีละ ๒ ครั้ง เพื่อให้นักเรียน ครู/เจ้าหน้าที่ มีความรู้และรับทราบขั้นตอนในการหนีภัยที่ถูกต้องและปลอดภัย สำหรับการอพยพนักเรียนและครูนั้น โรงเรียนได้ขอความอนุเคราะห์ใช้ยานพาหนะจากชุมชน (อบต.) และกองการสัตว์และเกษตรกรรม (ส่วนราชการ) ซึ่งตั้งอยู่ไม่ไกลจากโรงเรียนมากนัก
3. ผู้แทนจากกรมป้องกันและบรรเทาสาธารณภัยให้ความรู้เพื่อสร้างความตระหนักเกี่ยวกับภัยธรรมชาติ ความสูญเสียที่จะเกิดขึ้นหากชุมชนไม่สามารถช่วยเหลือตนเองได้ รวมถึงขั้นตอนของการซ้อมแผนอพยพ โดยเน้นให้ครูและนักเรียนรวมถึงผู้ที่เกี่ยวข้องจำเป็นต้องเตรียมตัวให้พร้อมเพื่อที่จะทำให้การอพยพดำเนินไปอย่างมีประสิทธิภาพและรวดเร็ว เพื่อลดการสูญเสียทั้งชีวิตและทรัพย์สิน
4. ผู้เข้าร่วมฝึกอบรมและนักเรียนได้ร่วมกันสำรวจพื้นที่เสี่ยงภัยและจุดรวมพลของชุมชนเพื่อนำมาเขียนแผนที่เสี่ยงภัย รวมทั้งนำเสนออภิปรายเกี่ยวกับจุดรวมพลในแต่ละแห่ง
5. ครูต้นแบบของโรงเรียนบ้านแก่งหลวง ได้ดำเนินการสาธิตการสอนเกี่ยวกับเรื่องการจัดการภัยพิบัติ เพื่อให้ผู้เข้าร่วมฝึกอบรมนำไปใช้เป็นแนวทางในการสอนให้แก่นักเรียนในสถานศึกษาของตน หลังจากนั้นได้มีการซ้อมแผนอพยพ โดยมี อบต. เกาะสำโรง และทหารจากกองการสัตว์และเกษตรกรรมที่อยู่ในพื้นที่เข้าร่วมการซ้อมแผนอพยพด้วย

---------------------------

กลุ่มความร่วมมือต่างประเทศระดับนานาชาติ

สำนักความสัมพันธ์ต่างประเทศ สป.